Vot nõnda siis, mikroajalugu jätkub ja saab ära nummerdatud. Alati tekitab peamurdmist klassifitseerimise alus. Miks Muudlum ja kassid on eraldi jutt aga Muudlum ja muud  loomad on jämedalt kokku lükatud? Ometigi võiks teha eraldi alajaotused koerte, kalade, lindude, rottide, hobuste, lehmade jaoks? Kurb lugu on see, et muid loomi pole mul olnud pooltki nii palju kui kasse.    Kas poleks äge, kui saaks kogu elu Exceli tabelitesse üles kirjutada! See peaks ometi olema võimalik, sest kui Microsoft Wordi kannatab panna, miks mitte ka Excelisse. Ilus, lihtne, ülevaatlik.    Lõpetada saaks pärgade ja kirstu maksumusega.    Nüüd algab paras pudru ja  kapsad, sest ma ei oska kuidagi järje peale seada neid loomi, isegi ajatelje peal mitte. Võtaks aluseks koha ruumis.    1. Loomad Muhus. Muhus oli mul vanaema ja tädi Iisa. Vanaema nimi oli Jekaterina ja tädi nimi Raissa, sest siin oli õige usk (õigeusk) ja pandi vene nimed. Vanaisa nimi oli Timofei. Eestindatult olid nad Riina, Iisa, Timmu. Muda Timmu sai sõja esimestel päevadel surma, toodi veel koju matta, lapsed toppisid takkudega kuuliauke kinni.